CELEX: 62008TN0013
Language: lv
Date: 2008-01-04 00:00:00
Title: Lieta T-13/08: Prasība, kas celta 2008. gada 4. janvārī — Koinotita Grammatikou /Komisija

29.3.2008   
            
            
               LV
            
            
               Eiropas Savienības Oficiālais Vēstnesis
            
            
               C 79/29
            
         Prasība, kas celta 2008. gada 4. janvārī — Koinotita Grammatikou/Komisija
   (Lieta T-13/08)
   (2008/C 79/57)
   Tiesvedības valoda — grieķu
   Lietas dalībnieki
   
      Prasītājs: Koinotita Grammatikou, Atēnas (Grieķija) (pārstāvji — A. Papaconstantínou, M. Chaïntarlís, advokāti)
   
      Atbildētāja: Eiropas Kopienu Komisija
   Prasītāja prasījumi:
   
               —
            
            
               atcelt Komisijas 2004. gada 21. decembra Lēmumu C(2004) 5509 par Kohēzijas fonda finanšu atbalsta piešķiršanu projektam “Izgāztuves būvniecība atkritumu pārstrādes un apsaimniekošanas vietā Attica ziemeļaustrumos Mavro Vouno Grammatiku [Mavro Vouno Grammatikou] apdzīvotajā vietā, Grieķijas Republikā”;
            
         
               —
            
            
               šaubu gadījumā uzdot veikt izmeklēšanu apstrīdētās projekta zonas vietā un veikt neatkarīgu tehnisku ekspertīzi, lai apstiprinātu prasītāja argumentus;
            
         
               —
            
            
               piespriest Komisijai atlīdzināt tiesāšanās izdevumus.
            
         Pamati un galvenie argumenti
   Jautājumā par leģitīmu interesi celt prasību atcelt tiesību aktu, pamatojoties uz EKL 230. pantu, prasītājs norāda, ka apstrīdētais lēmums, ar ko tiek izveidota atkritumu izgāztuves vieta, kas ir iekļauta Koinotita Grammatikou pašvaldības teritorijā, to skar tieši un individuāli, jo prasītājs ir publisko tiesību subjekts, kas nodrošina sabiedrības veselības un vides aizsardzību reģionā, kurā tika finansēts attiecīgais projekts.
   Prasītājs norāda, ka apstrīdētais lēmums, ar kura saturu prasītājs, kā viņš apgalvo, ir iepazinies 2007. gada 9. novembrī, pārkāpj gan vairākus primāro Kopienu tiesību noteikumus par veselības un vides aizsardzību, gan arī atvasināto Kopienu tiesību noteikumus, kas precizē primāros Kopienu tiesību noteikumus.
   It īpaši prasītājs uzskata, ka attiecīgā projekta finansēšana ir pretrunā ar vides saglabāšanas, aizsardzības un kvalitātes uzlabošanas, sabiedrības veselības aizsardzības, kā arī dabas resursu saskaņotas un racionālas izmantošanas mērķiem. Tāpat prasītājs uzskata, ka Komisijas apstrīdētajā lēmumā visupirms netiek ievēroti Direktīvas 75/442/EEK (1) 3., 4. un 6. panta noteikumi un Direktīvas 91/156/EEK (2) 3. un 4. panta noteikumi, kas paredz konkrētus pienākumus atkritumu novēršanas, radīto atkritumu daudzuma un bīstamības samazināšanas jomā.
   Visbeidzot, prasītājs uzskata, ka ir acīmredzams, ka atkritumu apsaimniekošanas un apglabāšanas struktūras izveidošana vienā aizsargātā reģionā nekādā gadījumā nevar tikt uzskatīta par projektu, par kuru ir iespējams saņemt finansējumu no tādas finanšu iestādes kā Kohēzijas fonds, kas pēc definīcijas finansē tikai tādus projektus, kas izpilda vides aizsardzības prasības.
   
      (1)  Padomes 1975. gada 15. jūlija Direktīva 75/442/EEK par atkritumiem (OV L 194, 39. lpp.).
   
      (2)  Padomes 1991. gada 18. marta Direktīva 91/156/EEK, ar ko groza Direktīvu 75/442/EEK par atkritumiem (OV L 78, 32. lpp.).